﻿ COMPORTAMENTE ŞI STRATEGII MANAGERIALE ÎN ORGANIZAŢIILE NON-GUVERNAMENTALE ION BOBOC n cercetarea noastră aplicativă am preluat tipologia realizată de cercetătorii americani R. E. Miles şi C. C. Snow privind strategiile Î organizaţionale ale ONG americane, pe care apoi am aplicat-o, în iunie 2005, la 25 ONG din România, fondate după 1990. Rezultatele obţinute de noi confirmă ipotezele celor doi cercetători privind tipurile de ONG din toată lumea. TERMINOLOGIE, COMPLEMENTARITĂŢI ÎNTRE „SOCIETATEA CIVILĂ” ŞI „ONG”, DEZVOLTAREA ONG ŞI PERIODICIZAREA LOR Ce este „societatea civilă”? Prin ce se aseamănă sau se deosebeşte de organizaţiile non-guvernamentale (ONG)? Mai întâi, trebuie să precizăm că există trei niveluri de analiză a societăţii civile: – un nivel individual şi interindivual: la acest nivel sunt specifice iniţiativele de (auto)protecţie a cetăţenilor, a consumatorilor, prin intermediul cărora fiecare individ este susţinut în iniţiativele lui de a-şi obţine drepturile; – un nivel de grup mic şi organizaţional: specific activităţilor ONG şi diverselor grupuri de presiune sau de lobby, care acţionează prin intermediul unor profesionişti angajaţi de organizaţii de profil; – la nivel comunitar şi de societate de masă: agregarea diverselor interese în folosul unor anumite comunităţi locale, naţionale şi internaţionale, prin formarea şi activizarea unor parteneriate locale între instituţii ale Statului, organizaţii non- profit şi firme private. Recent, mai mulţi cercetători de la universităţi britanice şi japoneze au prezentat o periodicizare a „societăţii civile” în Europa Occidentală, comparând-o cu situaţia din societăţile asiatice, precum cea japoneză (Carver, Chiba, Matsumoto, Martin, Jessop, Iida & Sugita, 2000, p. 541–555). Ei au constatat că termenul de „societate civilă”, preluat din Vestul Europei (în speţă Anglia şi Franţa), a fost iniţial sinonim cu înţelesul lui din perioada Greciei şi Romei Antice, de asociere a cetăţenilor pentru menţinerea şi dezvoltarea libertăţii şi democraţiei. Cicero echivala societatea civilă cu acele comunităţi politice civilizate din oraşe, cu legi proprii. Aspiraţiile comunelor şi burgurilor medievale îşi au aici rădăcinile. O mutaţie conceptuală mai actuală a venit după CALITATEA VIEŢII, XVII, nr. 1–2, 2006, p. 191–204 192 ION BOBOC 2 anii 1930, când conceptul a fost aplicat eforturilor de democratizare a societăţii moderne prin intermediul burgheziei reformatoare („societate civilă burgheză”, tot după modelele occidentale europene, vizate de revoluţiile burgheze din Anglia, din 1640 şi 1650 şi din Franţa, din 1789). Această nouă conceptualizare a fost păstrată până în jurul anului 1970, când, atât în Europa occidentală, cât şi în Japonia, a început un proces de politizare a discursului legat de „societatea civilă”, prin care se urmărea o participare cetăţenească mai mare la activitatea politică, pe baza idealizării practicilor occidentale. Această politizare s-a desăvârşit după cel de-al doilea război mondial, când marxiştii şi o parte din modernişti, surescitaţi de apariţia „stafiei comunismului”, în toată lumea, încep să propage ideile unei societăţi libere, cu indivizi egali, care ar fi fost nevoiţi să se împotrivească atotputerniciei Statului capitalist. Vom comprima incursiunea istorică a conceptului, menţionând, în final, faptul că, o dată cu prăbuşirea sistemului comunist în lume, practic, s-a revenit la o înţelegere iniţială a termenului, la care s-a adăugat componenta organizaţională a asocierii cetăţenilor, în comunităţi de interese, deseori divergente cu deciziile guvernamentale, în general ale Statului şi ale tendinţelor de marketizare ale societăţii. În Europa Occidentală, cercetătoarea franceză Béatrice Pouligny consideră că ar trebui să facem o echivalenţă între „societatea civilă” şi diversele grupuri de interese, inclusiv ONG, atât la nivel naţional, cât şi la nivelul unei „societăţi civile internaţionale”: „în SUA sau Canada, de exemplu, sindicatele şi cabinetele de advocacy (de pledare a unei cauze sociale sau politice anume), grupurile religioase şi organizaţiile comunitare, sunt considerate ca făcând parte din „societatea civilă”, la fel ca şi ONG, de aceea, pentru a fi mai clari, trebuie să răspundem la câteva întrebări precise: cine face ce, în numele cui, cum, unde, când, cu ce obiective şi rezultate, cum se organizează concret interacţiunile între diferitele reţele de acţiune” (B. Pouligny, 2001, p. 3–4; a se vedea şi articolul lui B. Pouligny, 2000). Cercetătorul italian în probleme religioase Stefano Zamagni vede chiar o misiune a societăţii civile într-o eră a globalizării, devenind ea însăşi o „societate civilă globală”: „provocarea pe care trebuie să o asume în vremea noastră societatea civilă globală care se naşte este aceea de a dovedi că problemele care apar ca antinomii de nerezolvat pot deveni, în realitate, tot atâtea ocazii pentru a realiza o ordine mondială neconflictuală între comunităţi de oameni liberi şi egali” (Stefano Zamagni, 2002, p. 467). La rândul lor, cercetătorii americani Rajesh Tandon şi John Clark efectuează o diferenţiere între „societatea civilă” şi ONG în general, pe care însă le consideră ca având activităţi complementare (Rajesh Tandon, 1992, John Clark, 2002). Profesorul Gerard Clarke este de acord cu periodicizarea ONG efectuată de autori precum Korten şi Elliot, după care ar exista trei faze în dezvoltarea acestora, în istoria recentă şi trei tipuri de activităţi, în Europa Occidentală: 1. prima fază ar fi reprezentată de „furnizarea de servicii pentru creşterea bunăstării” (programe de sănătate şi de alimentaţie); 3 COMPORTAMENTE ŞI STRATEGII MANAGERIALE 193 2. a doua fază ar fi aceea de „dezvoltare de proiecte la nivel local” (cooperative sociale de sprijinire a micilor proprietari de pământ); 3. în fine, a treia fază ar fi aceea de „organizare comunitară, mobilizare şi construire de coaliţii” (acest tip de activitate datează din 1970, noile ONG fiind considerate drept catalizatoare şi intervenţioniste directe în conflicte politice, prin coalizarea lor cu organizaţii populare – POs, People Organizations). Pentru ţările în curs de dezvoltare, „fazele generaţiilor a doua şi a treia ale dezvoltării ONG sunt mai deschise politic, ele exercitând o influenţă considerabilă asupra legislaţiei şi politicilor publice” (Gerard Clarke, 1998, p. 43). Expertul în managementul ONG Roger Courtney face precizări cu privire la periodicizarea acestei evoluţii a ONG (Roger Courtney, 2002, p. 17–25): – Anii 1940–1950: stadiul centrării ONG pe protecţie socială (Statul bunăstării); – Anii 1960–1970: stadiul de expansiune şi de diversificare a ONG; – Anii 1980–1990: stadiul trecerii ONG către mişcarea pentru drepturi (sociale, politice, culturale, educaţionale, etnice etc.). MANAGEMENTUL ONG ŞI TIPURI DE COMPORTAMENTE MANAGERIALE Managementul este, înainte de toate, o tehnică sau o tehnologie care, o dată folosită, aduce rezultate mai bune decât alte tehnici sau tehnologii folosite. Într-o altă lucrare dedicată managementului ONG am utilizat principalele teze de bază privind utilitatea folosirii managementului ca instrument de creştere a eficienţei în activităţile ONG. Vom testa mai jos aceste teze (Ion Boboc, 2004, p. 73–74). Managementul organizaţiilor neguvernamentale (ONG) reprezintă o ramură a managementului general (acesta fiind constituit ca ştiinţă interdisciplinară, la intersecţia dintre mai multe domenii ştiinţifice, printre acestea remarcându-se economia, ingineria, psihosociologia şi politologia – a se vedea Ion Boboc, 2003, vol. I şi II), care studiază modul în care comportamentul conducătorilor dintr-o organizaţie non-profit (sectorul trei) se răsfrânge pozitiv în utilizarea eficientă a resurselor ei, în vederea atingerii unor obiective comune (Sandra Adirondack, 1999; Peter F. Drucker, 2001). Din punctul de vedere al organizării şi conducerii ONG faţă de celelalte două tipuri de organizaţii (de stat şi private), o diferenţă netă constă în caracterul ambiguu al spaţiului ocupat de ONG în birocraţiile organizaţionale: „dacă există într-adevăr o specificitate a agenţiilor voluntare din punctul de vedere al structurilor de organizare şi conducere, aceasta trebuie căutată în ambiguitatea statusului lor, respectiv în faptul că ele ocupă un spaţiu ambiguu, la întretăierea dintre lumile birocraţilor şi asociaţiilor” (Mihaela Vlăsceanu, 1996, p. 112). Se consideră că ar exista trei logici diferite de conducere specifice celor trei lumi: lumea personală, în care oamenii se conduc după principii proprii de viaţă, 194 ION BOBOC 4 de o mare diversitate, lumea birocratică, a cărei logică este elaborată de legi şi reguli impuse „de sus” (Statul, instituţiile publice şi întreprinderile) şi lumea ONG şi a agenţiilor voluntare, între primele două lumi. Adoptând logica voluntarismului social şi politic şi a carităţii interpersonale organizate, ONG sunt obligate să-şi adapteze structurile de conducere la publicul pe care îl deserveşte şi pe care îl poate alege în mod independent, faţă de agenţiile guvernamentale, unde publicul este general şi nu poate fi ales, precum şi faţă de agenţiile private, unde publicul este cel care cumpără produsele ori serviciile, fără însă ca prin aceasta el să fie şi implicat în structurile de conducere. Ambiguitatea statusului personalului unui ONG este aspectul cel mai original şi prin faptul că o parte a acestui personal de conducere este profesionalizată (pentru a fi eficient), iar o altă parte este alcătuită din voluntari, cu o relativă putere de decizie (mai ales operaţională). Cunoscând regulile şi logica celorlalte două lumi, ONG vor balansa continuu, între a organiza sfera managerială pe criterii birocratice pentru manageri, în vederea obţinerii de performanţe superioare (ierarhii, responsabilităţi, niveluri de luarea deciziilor strategice, promovare în carieră, contracte de angajare, ca la întreprinderile private) şi a-şi însuşi forme şi logici de colaborare specifice vieţii de asociaţie şi interpersonale (alegeri democratice, vot, calitatea de membru, prietenii etc.). Într-un studiu elaborat în 2003, în cadrul a 320 de ONG din SUA şi Canada (chestionare aplicate la 309 preşedinţi de ONG şi 243 de membri în Comitetele de conducere ale acestora), cercetătorii Dautel Nobbie şi Brudney L. demonstrează existenţa unui „mimetism” managerial între „modelul politicii guvernamentale” şi practicile implementării „politicilor ONG” (Patricia Dautel Nobbie, Jeffrey L. Brudney, 2003). R. Courtney face un inventar de 10 „participanţi” (stakeholders) la activităţile curente ale unui ONG (Roger Courtney, 2002, p. 151): 1. Beneficiarii/clienţii; 2. Membrii; 3. Fondatorii; 4. Donatorii individuali şi corporaţii; 5. Personalul (staff); 6. Voluntarii; 7. Comitetul managerial; 8. Agenţii de legătură; 9. Organismele de reglementare; 10. Publicul. Evan M. Berman face şi el o comparaţie între managerii din sectorul public şi cei din sectorul ONG. El a investigat 544 de city manageri (din oraşe cu o populaţie mai mare de 50 000 de locuitori), 82 preşedinţi de ONG în domeniul serviciilor sociale (cu mai mult de 50 de angajaţi) şi 148 directori de ONG în domeniul cultural (muzee cu mai mult de 50 de angajaţi). Rezultatele investigaţiei au arătat diferenţe clare între cele trei tipuri de organizaţii, vizând valorile sociale şi umaniste, ca preponderente (în favoarea ONG), faţă de cele materialiste (în favoarea agenţiilor guvernamentale) (Berman, Evan M., 1999, p. 155). Firma americană de consultanţă Mc.Kinsey & Company a efectuat un studiu în 2001, prin care a analizat posibilităţile de optimizare a eficienţei ONG pe baza a şapte elemente de context, vizând capacitatea lor de a rezolva problemele grupurilor-ţintă pe care doresc să le deservească: 5 COMPORTAMENTE ŞI STRATEGII MANAGERIALE 195 Figura 1 Elementele de context ale capacităţii ONG-urilor Sursa: ***, 2001 – Effective Capacity Building in Nonprofit Organizations, Mc.Kinsey & Company Report, p. 36. Cele 7 elemente de context organizaţional, specific ONG, sunt: 1. Aspiraţii: misiune, viziune, obiective articulate la nevoile comunităţii. 2. Strategii: set coerent de acţiuni şi programe ţintite. 3. Abilităţi organizaţionale: suma capacităţilor ONG, inclusiv de măsurare, planificare a managementului resurselor umane, construcţie a relaţiilor externe cu mediul. 4. Resurse umane: capabilităţi colective, experienţiale şi potenţialităţi ale comitetului de conducere al unei organizaţii, managementul echipelor, staff-ul şi voluntarii, colectarea de fonduri, relaţii publice şi marketing, influenţarea luării deciziilor. 5. Sistemul şi infrastructura: planning-ul ONG, luarea deciziilor, managementul cunoaşterii şi sistemul administrativ-financiar, evaluările fizice şi tehnice pe care le suportă organizaţia, tehnologiile (telefon, fax, computerele şi reţelele de aplicaţii, e-mail, website, bazele de date), sistemul de management al raportărilor, managementul resurselor umane (recrutare, dezvoltare şi menţinere a personalului). 6. Structura organizaţională: combinarea conducerii, design-ului organizaţional, coordonarea inter-funcţională, design-ul muncii individuale. 7. Cultura: ţesutul conectiv care îi ţine pe oameni împreună, care împărtăşesc aceleaşi referinţe şi practici, norme comportamentale şi – ceea ce este mai important –, orientarea organizaţiei către performanţă. 196 ION BOBOC 6 Combinarea tuturor acestor elemente ale capacităţii organizaţionale trece dincolo de ceea ce reprezintă chintesenţa actuală a unui ONG, şi anume, „asistenţa tehnică”, la ***, 2001, Mc.Kinsey & dezvoltarea eficacităţii funcţiilor de la bază la vârful piramidei” ( Company Report., p. 37; de notat că firma Mc.Kinsey a propus şi o „grilă a eficientizării capacităţii organizaţionale a unui ONG”, folosind aceleaşi şapte elemente). Tezele principale după care se ghidează, în prezent, cercetătorii care urmăresc eficientizarea comportamentelor celor care conduc ONG, ca manageri, prin intermediul instrumentelor lor de conducere strategică (o parte dintre ei vor fi urmăriţi şi de noi prin studiul de faţă), sunt următoarele: 1. Eficienţa ONG este întotdeauna o problemă de comparaţie: spunem că o organizaţie sau mai multe sunt mai eficiente decât altele, din acelaşi câmp de activitate sau din câmpuri de activitate diferite. 2. Eficienţa ONG este multidimensională, deci niciodată reductibilă la o singură variabilă: măsurarea activităţilor, programelor şi proiectelor; a performanţelor pe termen lung şi scurt, a directivelor de ordin managerial şi fiscal, a unor directive în perioade de creştere versus în perioade de criză. 3. În eficienţa ONG Comitetele de conducere fac diferenţa, dar cum acţionează acestea nu este foarte clar: unii vorbesc de aplicarea unui complex de tehnici manageriale, alţii de rolul prestigios al preşedintelui, de conflictul scăzut între preşedinte şi comitetul de conducere, apoi alţii de implicarea unei planificări strategice, de utilizarea clasificărilor inter-ONG, de revizii şi evaluări continue etc.; ceea ce reprezintă, totuşi, o evidenţă, la majoritatea ONG performante este necesitatea utilizării evaluărilor externe şi corelaţia dintre eficienţa Comitetului de conducere sau a unuia sau altuia dintre personalităţi şi eficienţa organizaţională. 4. Eficienţa ONG este dependentă de utilizarea corectă a unor practici manageriale – evaluarea unor măsuri şi instrumente de performanţă: 1. factorii de creştere în contribuţii a donatorilor; 2. factorii de creştere a satisfacţiei administratorilor de la vârf, donatorilor şi clienţilor; 3. factorii de creştere a numărului de membri şi voluntari în ONG; 4. factorii de creştere a serviciilor, activităţilor şi produselor oferite în comunităţi; de exemplu, Crittenden şi colab. analizează eficienţa în 28 de ONG religioase folosind cei patru factori de performanţă şi şase elemente de planificare strategică, identificând, astfel, 24 de combinaţii posibile; a se vedea Crittenden şi colab. 1988; Siciliano studiază 240 de ONG locale aparţinând de organizaţia The Young Men’s Christian Association – în 12 state americane, folosind ca instrumente de evaluare a proceselor de planificare strategică: 1. formularea misiunii, 2. analiza trendurilor de mediu, 3. analiza competitivităţii, 4. scopurile pe termen lung, 5. obiectivele pe termen scurt, 6. planurile de acţiune şi 7. monitorizarea rezultatelor; a se vedea: Siciliano, J. I., 1997, p. 387–403). 5. Eficienţa ONG este o construcţie socială: judecata participanţilor interni la procesul managerial dintr-un ONG este supusă judecăţii din afara acestui proces, şi anume, judecăţii clienţilor programelor şi serviciilor, şi apoi a marelui public, a societăţii în ansamblul ei; 6. Indicatorii de rezultat ca măsură a eficienţei au un caracter limitat, exagerarea lor putând fi chiar periculoasă: de exemplu, dacă vom căuta să identificăm eficienţa 7 COMPORTAMENTE ŞI STRATEGII MANAGERIALE 197 unui program de învăţare a cititului, la elevii cu probleme în acest sens, doar în ceea ce ţine de acest program, vom greşi, deoarece există şi alte elemente implicate, printre care cele mai importante se referă la maturitatea personalităţii copiilor în cauză. În afara acestor teze pe care le vom verifica parţial, prin studiul de faţă, ne vom interesa şi de modul în care sunt utilizate funcţiile managementului unui ONG, de către managerii români din ONG, şi anume: 1. Planificarea – Planuri strategice pe termen lung şi planuri operaţionale, politici, resurse, strategii şi evaluarea realizării obiectivelor organizaţionale; 2. Organizarea – Sectorizarea structurilor de autoritate şi responsabilitate; 3. Conducerea propriu-zisă (luarea deciziei sau comanda) – Comportamentul de luare a hotărârilor, de comunicare în comun a deciziilor din partea echipelor de conducere şi de asigurare că ceea ce s-a hotărât va fi transpus în practică. În cazul ONG, aceasta înseamnă îndeplinirea hotărârilor de către unul sau mai mulţi voluntari sau angajaţi (unii specialişti înlocuiesc această funcţie cu cea de staffing, în cazul ONG, care înseamnă inclusiv recrutare de manageri şi personal voluntar: aşa procedează Montana şi Charnov, 2000, p. 167–190 şi Rebore, R., 1998; În România, profesoara Mihaela Vlăsceanu acordă, în analiza „conducerii executive” a unui ONG, circa 90% temei staffing-ului; a se vedea M. Vlăsceanu, 1996, p. 142–165). 4. Coordonarea şi motivarea personalului – Activităţi desemnate să creeze un sistem de relaţii între sarcinile membrilor unui ONG (efortul întregii organizaţii) şi scopul (obiectivul) comun al ONG. Se realizează mai ales prin instruire şi motivare. 5. Controlul (Evaluarea) – Monitorizarea şi verificarea performanţelor ONG, în conformitate cu planurile şi scopurile acesteia; se realizează prin: standarde şi acţiuni corective, unde este cazul. METODOLOGIA CERCETĂRII În cercetarea noastră aplicativă am preluat tipologia realizată de cercetătorii R. E. Miles şi C. C. Snow privind strategiile organizaţionale ale ONG americane, pe care apoi am aplicat-o la 28 de preşedinţi şi vicepreşedinţi din 25 ONG din România, fondate după 1990, respectiv 1–2 manageri din cadrul acestora (a se vedea Anexa), care au fost de acord să răspundă la un chestionar elaborat de noi şi aplicat în luna iunie 2005 (întrebările din chestionar vor fi prezentate pe parcursul analizei de faţă). În cadrul modelului lor de analiză, Miles şi Snow au pornit tot de la un chestionar, pe baza căruia ei au urmărit modul în care acţionează ONG americane pe piaţa serviciilor de profil, în relaţie cu performanţa şi au identificat, astfel, următoarea tipologie (Miles şi Snow, 1978): 1. ONG cu un stil strategic de apărare: dispun de un set de servicii de „nişă”. 2. ONG cu un stil strategic de prospectare: sunt în căutarea unor noi oportunităţi pe piaţa serviciilor. 3. ONG cu un stil strategic de analizare: au un comportament de apărare a clienţilor lor „captivi” (precum ONG de apărare), dar în perioade turbulente îşi analizează rapid competitorii şi adoptă noi idei (precum ONG prospectoare). 198 ION BOBOC 8 4. ONG cu un stil strategic reactiv: au o relaţie solidă între strategie şi structura lor internă, fiind foarte active la nevoile în schimbare ale pieţei serviciilor pentru diverşi clienţi. Cercetătorii Brown şi Iverson au reluat şi ei tipologia Miles şi Snow şi i-au testat consistenţa prin investigarea unui număr de 132 directori executivi ai unor alte ONG americane, predominant cu servicii sociale, din mai multe oraşe americane din Sud-Vest, demonstrând viabilitatea acestei tipologii (Brown, William A., Iverson, Joel O., 2004). Întrebarea noastră principală în Chestionarul transmis prin e-mail potenţialilor respondenţi, manageri de ONG româneşti, a fost următoarea: În prezent, în care dintre următoarele categorii puteţi înscrie strategiile ONG dvs.?: 1. mai degrabă tradiţionale (clasice, cu durată stabilă, pentru grupuri-ţintă bine precizate şi care constituie clientela exclusivă); 2. mai degrabă moderne (inovative, cu durată variabilă, pentru o mare diversitate de grupuri-ţintă, inclusiv pentru clienţi care nu au constituit o preocupare iniţială a activităţilor ONG); 3. mai degrabă mixte (conjuncturale, uneori cu durată stabilă, alteori prin redefinirea lor, în anumite perioade doar pentru clienţii ONG, alternând cu perioade când ele deservesc orice fel de clienţi care solicită intervenţia ONG). Răspunsul la această întrebarea au fost cele de mai jos: Tabelul nr. 1 Stiluri strategice utilizate de ONG româneşti Nr. % Tip de strategii Tradiţional (stil strategic de apărare şi de prospectare) 14 50,0 Modern (stil strategic reactiv) 9 32,1 Mixt (stil strategic de analizare) 5 17,9 Total 28 100,0 O primă constatare arată că majoritatea ONG investigate din România practică un stil strategic de apărare şi de prospectare, vizând performanţa organizaţională în activităţile lor. Următoarea problemă care ne-a interesat a fost aceea a stilurilor de conducere a oamenilor din ONG româneşti şi apoi legarea acestor stiluri de stilurile strategice de obţinere a performanţei, descrise mai sus. Din acest punct de vedere, majoritatea studiilor psiho-sociologice consideră că aceste stiluri pot fi sintetizate astfel: a. bazat pe autoritate (autocratic); b. bazat pe libertatea totală a membrilor/voluntarilor (laissez-faire); c. bazat pe libertate limitată (în funcţie de împrejurări – democratic). Cei 26 de participanţi la investigaţiile noastre au fost întrebaţi în legătură cu modul în care ei înşişi conduc ONG-urile din care fac parte. Răspunsurile obţinute sunt centralizate în tabelul 2: 9 COMPORTAMENTE ŞI STRATEGII MANAGERIALE 199 Tabelul nr. 2 Stiluri de conducere a oamenilor din ONG Nr. % Stiluri de conducere a oamenilor 4 14,3 Autocratic 4 14,3 Laissez-faire 20 71,4 Democratic şi conjunctural Total 28 100,0 După cum se poate constata, cele mai multe ONG dezvoltă un stil de conducere democratic şi conjunctural, dar dacă vom efectua o corelaţie între stilurile strategice, în relaţie cu performanţa şi stilurile de conducere a oamenilor, vom putea observa că ONG democratice sunt mai apropiate de tipul tradiţional şi modern de strategie organizaţională, decât de tipul de strategie mixt (tabelul 3). Tabelul nr. 3 Corelaţia dintre stilurile strategice, în legătură cu performanţa şi stilurile de conducere, în legătură cu oamenii STIL DE CONDUCERE Tip de strategii Autocratic Laissez-faire DEMOCRATIC Nr. ONG Nr. ONG Nr. ONG Tradiţional 3 1 10 Modern 1 0 8 Mixt 0 3 2 Total 4 4 20 În privinţa manierei în care managerii români din ONG investigate utilizează funcţiile specifice managementului, rezultatele obţinute de noi au fost următoarele: 1. Privitor la prima funcţie managerială, întrebarea noastră a fost următoarea: În privinţa modului în care sunt planificate activităţile pe care le organizaţi, consideraţi că ele sunt potrivite cu programul de lucru al membrilor/voluntarilor sau al clienţilor? a. Este o planificare convenabilă pentru toţi; b. Este doar în parte convenabilă pentru membrii/voluntarii noştri, ele ţinând cont în mod special de nevoile grupurilor-ţintă deservite de ONG; c. Nu este convenabilă decât clienţilor noştri. Răspunsurile subiecţilor investigaţi au fost următoarele: Tabelul nr. 4 Convenabilitatea funcţiei de planificare Nr. % Planificarea este convenabilă pentru toţi 17 60,7 Planificarea este convenabilă, în parte, pt. voluntarii ONG 10 35,7 Planificarea este convenabilă doar pentru clienţii ONG 1 3,6 Total 28 100,0 200 ION BOBOC 10 2. Privitor la a doua funcţie managerială, întrebarea noastră a fost următoarea: Consideraţi că modul în care este organizată activitatea curentă în ONG-ul pe care îl conduceţi reprezintă forma cea mai adecvată în acest sens? a. Da, întrutotul; b. Numai în parte; c. Nu, deloc. Răspunsurile subiecţilor investigaţi au fost următoarele: Tabelul nr. 5 Adecvarea funcţiei de organizare Nr. % Formă de organizare adecvată întrutotul 16 57,1 Formă de organizare adecvată în parte 11 39,3 Formă de organizare inadecvată 1 3,6 Total 28 100,0 3. Privitor la a treia funcţie managerială, întrebarea noastră a fost următoarea: În ceea ce priveşte modul de luare a deciziilor în ONG pe care îl conduceţi, consideraţi că se ţine cont şi de părerea membrilor/voluntarilor? a. Foarte mult; b. Mult; c. Puţin; d. Deloc. Răspunsurile subiecţilor investigaţi au fost următoarele: Tabelul nr. 6 Nivelul egalizării puterii pentru realizarea funcţiei de decizie Nr. % În luarea deciziilor se ţine cont foarte mult de părerea membrilor/ voluntarilor 13 46,4 În luarea deciziilor se ţine cont mult de părerea membrilor/ voluntarilor 14 50,0 În luarea deciziilor se ţine cont puţin de părerea membrilor/ voluntarilor 1 3,6 În luarea deciziilor nu se ţine cont deloc de părerea membrilor/ voluntarilor 0 0 Total 28 100,0 4. Privitor la a patra funcţie managerială, întrebarea noastră a fost următoarea: În privinţa coordonării activităţilor în organizaţia dvs. din care faceţi parte, credeţi că între factorii de decizie (ca persoane) există o bună colaborare ? a. Da; b. Nu; c. Nu ştiu. Răspunsurile subiecţilor investigaţi au fost următoarele: Tabelul nr. 7 Colaborarea managerială pentru realizarea funcţiei de coordonare Nr. % Există o bună colaborare între factorii de decizie din ONG 22 78,6 Nu există o bună colaborare între factorii de decizie din ONG 3 10,7 Nu ştiu 3 10,7 Total 28 100,0 11 COMPORTAMENTE ŞI STRATEGII MANAGERIALE 201 5. Privitor la a cincea şi ultima funcţie managerială, întrebarea noastră a fost următoarea: În privinţa controlului realizării sarcinilor din ONG, aţi constatat că ele sunt verificate: a. Continuu; b. În anumite ocazii; c. Deloc; d. Nu ştiu. Răspunsurile subiecţilor investigaţi au fost următoarele: Tabelul nr. 8 Periodicitatea realizării funcţiei de control (evaluare) Nr. % Sarcinile din ONG sunt verificate continuu 14 50,0 Sarcinile din ONG sunt verificate numai în anumite ocazii 13 46,4 Sarcinile din ONG nu sunt verificate deloc 1 3,6 Nu ştiu 0 0 Total 28 100,0 O altă întrebare a urmărit caracterizarea comportamentului actual al persoanelor care conduc ONG investigate, răspunsurile lor fiind, apoi, clasificate în trei registre, specifice taxonomiilor pedagogice: registrul psiho-motor – care arată aspecte de activizare, adică se bazează pe mişcări naturale sau fundamentale, capacităţi perceptive şi fizice, deprinderi motrice şi comunicare non-verbală (în taxonomia lui Harrow), registrul cognitiv – care arată înclinaţii spre intelectualizare şi eficientizare, adică se bazează pe cunoaştere, comprehensiune, aplicare, analiză, sinteză şi evaluare (în taxonomia lui Bloom) şi registrul afectiv – care arată tendinţe către emoţionalitate, adică se bazează pe receptare (participare), răspuns (reacţie emoţională), apreciere (acceptare şi preferinţe de valori, angajare) şi organizare (aprecieri şi caracterizări) (aceeaşi taxonomie a lui Bloom, a se vedea lucrările: Bloom, B. S. şi colab., 1971; Harrow, A. J., 1975). Calităţile şi defectele cele mai des invocate de respondenţii la chestionarul nostru şi care apoi au fost catalogate în cele trei domenii sau registre comportamentale, au fost cele din tabelul 9: Tabelul nr. 9 Calităţi şi defecte ale unui manager ONG Calităţi Registru Defecte Registru – Oameni cu iniţiativă, activi Psiho-motor – Inconsecvenţi Afectiv – Profesionalişti Cognitiv – Încăpăţânaţi Cognitiv – Oameni cu spirit antreprenorial Psiho-motor – Autoritarişti Afectiv – Deschişi Afectiv – Lipsiţi de responsabilitate Afectiv – Ambiţioşi Afectiv – Imaturi Afectiv – Entuziaşti Afectiv – Lipsiţi de punctualitate Psiho-motor – Comunicatori Cognitiv – Delăsători Afectiv – Pasionaţi, devotaţi Afectiv – Dezordonaţi Afectiv – Buni organizatori Psiho-motor – Dezorganizaţi Psiho-motor – Inteligenţi Cognitiv – Conservatori Afectiv – Hotărâţi Afectiv – Comozi Psiho-motor – Oameni cu putere de muncă Psiho-motor – Nerăbdători Afectiv 202 ION BOBOC 12 În fine, colaborarea dintre nivelurile ierarhice a fost şi ea urmărită în studiul nostru. În acest sens, 39,3% dintre managerii ONG investigaţi consideră că această conexiune între eşaloanele ierarhice ale ONG este optimă (cei de la vârf colaborează foarte bine cu cei din celelalte eşaloane), 53,6% că este relativ bună şi doar 7,1% că este slabă (cei de la vârf nu colaborează deloc cu cei din celelalte eşaloane). CONCLUZII 1. Majoritatea ONG investigate din România sunt, mai degrabă, tradiţionaliste, adică practică un stil strategic de apărare şi de prospectare şi sunt puţin înclinate spre modernitate şi inovaţie, ceea ce ar presupune o diversificare a clientelei lor; 2. Managerii români din ONG investigate utilizează toate funcţiile specifice managementului, dar în mod diferenţiat. Astfel, acordă atenţia cea mai mare funcţiei de coordonare, aceasta fiind urmată de planificare şi de organizare, iar atenţia cea mai scăzută este acordată funcţiei de evaluare periodică; 3. În general, ONG investigate permit o distribuire echitabilă a puterii în luarea deciziilor care vizează munca voluntarilor în folosul comunităţilor pe care le deservesc; părerea membrilor/voluntarilor este, predominant, importantă şi foarte importantă în luarea deciziilor cu privire la activităţile ONG; 4. Democraţia internă şi conexiunea între eşaloanele ierarhice prezintă grade superioare, acestea fiind indicatori semnificativi în managementul participativ specific ONG din eşantion, preponderent cu un stil tradiţionalist strategic; Totuşi, ONG cu un stil strategic mixt înclină să îmbrăţişeze un stil laissez-faire de conducere a oamenilor; 5. Calităţile şi defectele cele mai des invocate de preşedinţii şi vicepreşedinţii ONG, şi care ar trebui să se regăsească în propriul lor repertoriu de abilităţi manageriale, sunt înscrise în registrul afectiv, de exteriorizare a personalităţii celor care conduc aceste entităţi organizaţionale foarte diversificate; este de remarcat şi faptul că registrul cognitiv se situează pe ultimul loc, atât la capitolul calităţi, cât şi la capitolul defecte; între aceste două registre se găseşte registrul psiho-motor, care presupune un activism care era previzibil, în cazul ONG; 6. În fine, am constatat o predilecţie a surselor externe de finanţare ale ONG, dar şi unele tendinţe de trecere la sursele sponsorizării sau donaţiilor individuale şi instituţionale interne şi la alte surse: consultanţă şi, mai ales, proiecte de finanţare externă. 13 COMPORTAMENTE ŞI STRATEGII MANAGERIALE 203 Anexă Nr. DENUMIREA ONG (ÎN PARANTEZĂ, DOMENIUL DE ACTIVITATE) crt. 1. AAC – Asociaţia Aşezămintelor de Cultură din România – Bucureşti (cultură) 2. ACCEPT – Bucureşti (minorităţi sexuale) 3. ADVICE – Bucureşti (consiliere profesională) 4. AEGEE – Asociaţia studenţilor europeni (Association des Etats Généraux des Etudiants de l’Europe) – Bucureşti (tineret) 5. Asociaţia „Casa deschisă” – Bucureşti (social) 6. Asociaţia „Adolescentul” – Bucureşti (tineret) 7. Asociaţia „Precista Mare” – Roman (religie) 8. Asociaţia „Prietenii Omului – Umanism, Cultură” – Slatina (social şi cultural) 9. Asociaţia studenţilor în relaţii economice – Bucureşti (tineret) 10. Association internationale des etudiants en sciences – Bucureşti (tineret) 11. ASUB – Asociaţia studenţilor din Universitatea Bucureşti (tineret) 12. BETANIA – Asociaţia creştină de caritate, misiune şi ajutor Olanda-România, cu sediul în Bacău (caritate şi religie) 13. BIOAVIROM – Asociaţia bioavicultorilor din România – Bucureşti (consiliere economică) 14. B.O.S. (Business Organization for Students) – Bucureşti (tineret) 15. Centrul comunitar pentru asistenţa copiilor victime ale abuzurilor – Bucureşti (protecţie socială) 16. Consiliul Naţional Român pentru Refugiaţi – Bucureşti (social) 17. Federaţia ONG pentru protecţia copilului – Bucureşti (protecţie socială) 18. Fundaţia „Bethany” – Bucureşti (social) 19. Fundaţia internaţională pentru copil şi familie – Bucureşti (copii cu nevoi speciale) 20. Fundaţia „Raţiu” – Bucureşti (social şi politic) 21. Fundaţia „SERA” – Bucureşti (protecţie socială) 22. Organizaţia HOLT International – Bucureşti (social) 23. Organizaţia „Salvaţi copiii” – Bucureşti (protecţie socială, lobby şi advocacy) 24. Organizaţia „Trebuie!” Filiala Olt, cu sediul în Slatina (copii şi tineri cu nevoi speciale) 25. V.I.P. – Voluntari pentru idei şi proiecte – Bucureşti (social şi politic) BIBLIOGRAFIE 1. Adirondack, Sandra Myers, Managementul, pur şi simplu? Management eficient pentru organizaţii neguvernamentale (traducere din l. engleză), Bucureşti, Editura Fundaţiei pentru Dezvoltarea Societăţii Civile, 1999. 2. Berman, Evan M., Professionalism Among Public and Nonprofit Managers. A Comparison, în „American Review of Public Administration”, 29, 2, June, p. 149–166, 1999. 3. Bloom, B.S., Hastings, S. T., Madaus, G.F., Handbook on Formative and Summative Evaluation of Student Learning, New York, McGraw Book Co., Versiunea condensată a taxonomiei obiectivelor educaţionale, în *** (1977, coord. Eugen P. Noveanu) – Probleme de tehnologie didactică, Colecţia „Caiete de pedagogie modernă”, 6, p. 50–60, 1971. 4. Boboc, Ion, Comportament organizaţional şi managerial. Fundamente psihosociologice şi politologie (Vol. I şi II), Bucureşti, Editura Economică, 2003. 5. Boboc, Ion, Managementul organizaţilor non-guvernamentale, Bucureşti, Editura Didactică şi Pedagogică, 2004. 204 ION BOBOC 14 6. Brown, William A., Iverson, Joel O., Exploring Strategy and Board Structure in Nonprofit Organizations, în „Nonprofit and Voluntary Sector Quarterly”, 33, 3, September, Sage Publications, 2004. 7. Carver, Terrell, Chiba, Shin, Matsumoto, Reiji, Martin, James, Jessop, Bob, Iida, Fumio, Sugita, Atsushi, „Civil Society” in Japanese Politics: Implications for Contemporary Political Research, în „European Journal of Political Research”, 37, p. 541–555, 2000. 8. Clark, John, The State and the Voluntary Sector, în Human Ressources Development and Operations Policy, Working Paper No. 12369, October, World Bank, Washington D.C., 1993. 9. Clarke, Gerard, Non-Governmental Organizations (NGOs) and Politics in the Developing World, în „Political Studies”, 46, 1, 1998. 10. Courtney, Roger, Strategic Management for Voluntary Nonprofit Organizations, London, New York, Routledge, 2002. 11. Crittenden, W. F., Crittenden,V. L., Hunt, T. G., Planning and Stakeholder Satisfaction in Religious Organizations, în „Journal of Voluntary Action Research”, 17, p. 60–73, 1988. 12. Dautel Nobbie, Patricia, Brudney, Jeffrey L., Testing the Implementation, Board Performance, and Organizational Effectiveness of the Policy Governance Model in Nonprofit Boards of Directors, în „Nonprofit and Voluntary Sector Quarterly”, 32, 4, December, Sage Publications, 2003. 13. Drucker, Peter Ferdinand, Managing the Non-Profit Organization, Oxford: Butterworth- Heinemann, 2001. 14. Harrow, A. J., A Taxonomy of the Psychomotor Domain, New Jersey: David McKey, Taxonomia obiectivelor pedagogice în domeniul psihomotor, în *** (1977, coord. Eugen P. Noveanu) – Op. cit., Bucureşti, EDP, p. 61–62, 1975. 15. Miles, R. E., Snow, C. C., Organizational Strategy, Structure, and Process, San Francisco, McGraw-Hill, 1978. 16. Montana, P., Charnov, B., Management, New York: Baron’s Educ. Series, 2000. 17. Pouligny, Béatrice, NGOs as Transnational Beyond Forces? The Myth, Evolving Interactions wich Question the Political, în Resilience or Erosions? The State Under Attack – From Above and From Below, Paris, Colloqium CERI, 15–16 june 2000, 2000. 18. Pouligny, Béatrice, L’émergence d’une «société civile internationale». Processus, acteurs, enjeu, în Centre d’Etudes et de Recherches Internationales (CERI – „Science Po.”), Paris, mai, 2001. 19. Rebore, Ronald Sr., Personnel Administration in Education. A Management Approach, Boston: Allyn and Bacon, 1998. 20. Siciliano, J. I., The Relationship Between Formal Planning and Performance in Nonprofit Organizations, în „Nonprofit Management & Leadership”, 7, p. 387–403, 1997. 21. Tandon, Rajesh, NGOs and Civil Society, Boston, Institute for Development Research, 1992. 22. Vlăsceanu, Mihaela, Sectorul nonprofit. Contexte, organizare, conducere, Bucureşti, Editura Paideia, 1996. 23. Zamagni, Stefano, Globalizarea ca specific al economiei postindustriale: implicaţii economice şi opţiuni etice, în *** (coord. Ică, Ioan I. Jr., Marani, Germano), Gândirea socială a Bisericii, Sibiu, Editura Deisis, 2002. 24. ***, Effective Capacity Building in Nonprofit Organizations, Prepared for Venture Philanthropy Partners, by McKinsey & Company, Reston, VA, Website, www.venturephilanthropypartners.org, 2001. n our applicative research we took the typology realized by American researchers R.E. Miles & C.C. Snow regarding I organizational strategies of American NGO’s, and than we founded after 1990. applied it, in June 2005, at 25 Romanian NGO’s, Our results confirm the hypothesis of the two american researchers, regarding different types of NGO’s around the world. 